31990R3301
L 317/24
JURNALUL OFÍCIAL AL UNIUNII EUROPENE
REGULAMENTUL (CEE) NR. 3301/90 AL COMISIEI
din 15 noiembrie 1990
de modificare a Regulamentului (CEE) nr. 429/90 privind acordarea prin achiziție publică a unui ajutor pentru untul concentrat destinat consumului direct în Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 804/68 al Consiliului din 27 iunie 1968 privind organizarea comună a pieței în sectorul laptelui și produselor lactate (1), modificat ultima dată de Regulamentul (CEE) nr. 3117/90 (2), în special articolul 7a alineatul (3),
întrucât Regulamentul (CEE) nr. 429/90 (3) al Comisiei, modificat ultima dată de Regulamentul (CEE) nr. 2617/90 (4), prevede acordarea unui ajutor pentru untul concentrat obținut din smântână sau unt produs în Comunitate, cu condiția ca untul să nu fi constituit obiectul achiziționării de către agenții de intervenție sau al ajutoarelor de depozitare privată; întrucât articolul 7a alineatul (2) litera (b) din Regulamentul (CEE) nr. 804/68 prevede, urmare a celei mai recente modificări la regulamentul respectiv, că se pot lua măsuri speciale de către Comisie în vederea creșterii, în special, a posibilităților de desfacere a untului, indiferent dacă produsul în discuție a constituit sau nu obiectul ajutoarelor private de depozitare; întrucât, în consecință, Regulamentul (CEE) nr. 429/90 ar trebui modificat;
întrucât măsurile prevăzute în prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Regulamentul (CEE) nr. 429/90 se modifică după cum urmează:
1.
La articolul 1 alineatul (1), textul „sau al ajutoarelor de depozitare privată” se elimină.
2.
La articolul 4 alineatul (1), a doua teză se înlocuiește cu următorul text:
„Dacă untul concentrat este produs din unt, cei interesați trebuie să prezinte, de asemenea, un angajament scris că vor utiliza unt care nu a constituit obiectul cumpărării de către agențiile de intervenție.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 noiembrie 1990.